ડેટા એનાલિસ્ટ તરીકેની કારકિર્દીમાં 32 વર્ષે ય વિલિયમ ક્યાંય ઠરીઠામ થઈ શકતો ન હતો. 10 વરસમાં તેણે 12 નોકરી બદલી હતી, કહો કે દરેક નોકરીમાંથી તેને કાઢી મૂકાયો હતો. ક્યાંક છબરડા થયા હતા, ક્યાંક ફાયનાન્શિયલ ફ્રોડમાં તેના નામે ખોટું આળ ચડ્યું હતું તો ક્યાંક ઓફિસ પોલિટિક્સમાં એ અંટાઈ ગયો હતો. કેટલીક છોકરીઓ સાથે તેને નિકટતા ઊભી થઈ હતી અને એ બધી જ તેને બહુ બૂરી રીતે તરછોડી ગઈ હતી. એક છોકરીએ તો તેને લૂઝર, ફેઈલ્ડ, નિષ્ફળ કહીને પડતો મૂક્યો હતો, તો બીજી છોકરી વળી તેના જ ઘરમાં, તેના જ એક દોસ્ત સાથે સેક્સ માણતાં રંગે હાથ પકડાઈ હતી. એ પછી ય લાજવાને બદલે ગાજીને તેણે કહ્યું હતું, “તારામાં એ મર્દાનગી જ ક્યાં છે?”